
Resolucija Evropskega parlamenta o mnenju Sodišča o skladnosti Sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost s pogodbama

(2012/2615(RSP))

Evropski parlament,

–
ob upoštevanju člena 218 Pogodbe o delovanju Evropske unije, zlasti odstavkov 6 in 11,

–
ob upoštevanju osnutka sklepa Sveta o sklenitvi Sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost
,

–
ob upoštevanju Sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost, priloženega omenjenemu osnutku sklepa Sveta
,

–
ob upoštevanju sporočila Komisije o globalnem pristopu k prenosu podatkov iz evidence imen letalskih potnikov (PNR) tretjim državam (COM(2010)0492),

–
ob upoštevanju svoje resolucije z dne 14. februarja 2007 o družbi SWIFT, sporazumu PNR in čezatlantskem dialogu o teh vprašanjih
, svojega priporočila Svetu z dne 22. oktobra 2008 o oceni Sporazuma PNR med EU in Avstralijo
, svojih resolucij z dne 5. maja 2010 o začetku pogajanj o sporazumih o evidencah imen letalskih potnikov z Združenimi državami Amerike, Avstralijo in Kanado
 in z dne 11. novembra 2010 o globalnem pristopu k prenosu podatkov iz evidence podatkov o potnikih (PNR) tretjim državam
,

–
ob upoštevanju mnenj Evropskega nadzornika za varstvo podatkov z dne 19. oktobra 2010 o sporočilu Komisije o globalnem pristopu k prenosu podatkov iz evidence imen letalskih potnikov tretjim državam
 in z dne 9. decembra 2011 o predlogu sklepa Sveta o sklenitvi sporazuma med Združenimi državami Amerike in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost
,

–
ob upoštevanju Mnenja št. 7/2010 delovne skupine za varstvo podatkov iz člena 29 z dne 12. novembra 2010 o Sporočilu Evropske komisije o globalnem pristopu k prenosu podatkov iz evidence imen letalskih potnikov (PNR) tretjim državam in pisma z dne 6. januarja 2012 o uporabi in prenosu evidenc podatkov o potnikih ministrstvu Združenih držav za domovinsko varnost,

–
ob upoštevanju člena 16 PDEU ter členov 7 in 8 Listine Evropske unije o temeljnih pravicah,

–
ob upoštevanju priporočila Odbora za državljanske svoboščine, pravosodje in notranje zadeve ter mnenja Odbora za zunanje zadeve (A7-0099/2012),

–
ob upoštevanju člena 90(2) Poslovnika,

A.
ker je bil s sklepom Sveta št. 2004/496/ES z dne 17. maja 2004 o sklenitvi Sporazuma med Evropsko skupnostjo in Združenimi državami Amerike o obdelavi in prenosu podatkov iz PNR s strani letalskih prevoznikov Uradu za carine in varovanje meja pri Ministrstvu Združenih držav za domovinsko varnost
 (v nadaljevanju sporazum PNR) vzpostavljen evropski pravni okvir, ki letalskim družbam omogoča posredovanje podatkov iz evidence podatkov o potnikih;

B.
ker je Sodišče Evropske unije s sodbo v združenih zadevah C-317/04 in C-318/04 z dne 30. maja 2006 sklep Sveta razglasilo za ničnega zaradi neustrezne pravne podlage;

C.
ker je po začetku veljave Lizbonske pogodbe 1. decembra 2009 za sklenitev novega sporazuma PNR potrebna odobritev Parlamenta, preden ga lahko Svet dokončno sprejme;

D.
ker je Komisija parafirala nov sporazum in Svetu 23. novembra 2011 poslala priporočilo, naj ga sprejme, Svet pa je sporazum podpisal 14. decembra 2012; ker je Evropski parlament istega dne prejel prošnjo Sveta za odobritev;

E.
ker je na podlagi člena 1 jasno, da je namen sporazuma določiti, pod katerimi pogoji se lahko podatki PNR posredujejo, obdelujejo in uporabljajo ter kako jih je treba varovati;

1.
meni, da obstaja pravna negotovost o tem, ali je osnutek sporazuma skladen z zakonodajo EU o varstvu podatkov in tako tudi s temeljnima pogodbama; poleg tega dvomi v izbiro pravne podlage, in sicer člena 82(1)(d) in 87(2)(a) PDEU (policijsko in pravosodno sodelovanje) namesto člena 16 PDEU (varstvo podatkov);

2.
sklene, da bo Sodišče Evropske unije zaprosil za mnenje o skladnosti sporazuma s temeljnima pogodbama;

3.
naroči svojemu predsedniku, naj to resolucijo posreduje Svetu in v vednost Komisiji ter naj od Sodišča Evropske unije pridobi mnenje.

